Diari Oficial de la Generalitat Valenciana


Sumari del DOGV 8384, del 17-09-2018 (2018/8423)

RESOLUCIÓ de 10 de setembre de 2018, del director general d'Administració Local, per la qual es publica la modificació dels Estatuts de la Mancomunitat de les Valls.
---------------------------------------------------------------------------------------------------------------------------------------------------------------------

### Dades del document

Número de DOGV
:   8384

Data del DOGV
:   17-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8423


Data del document
:   10-09-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Benavites
    * Faura
    * Quart de les Valls
    * Benifairó de les Valls
    * Quartell
    * associació de municipis

RESOLUCIÓ de 10 de setembre de 2018, del director general d'Administració Local, per la qual es publica la modificació dels Estatuts de la Mancomunitat de les Valls. [2018/8423]  
La Mancomunitat de les Valls, per mitjà de l'acord del Ple adoptat per majoria absoluta de vots en sessió ordinària de 30 de juliol de 2018, va aprovar definitivament la modificació dels seus estatuts pel que fa als articles 2 i 3 d'aquests, quant a la seu i als fins de l'entitat.  
  
D'acord amb el que disposa l'article 24 dels Estatuts de la Mancomunitat, la modificació d'elements com els fins de la Mancomunitat tenen la naturalesa de modificació constitutiva de la Mancomunitat, en concordança amb el que disposa l'article 95.2 de la Llei 8/2010, de 23 de juny, de règim local de la Comunitat Valenciana, per la qual cosa, d'acord amb el que disposa l'article 95.1 de la llei esmentada, el procediment per a la seua tramitació i aprovació definitiva serà el que s'estableix en l'article 93.2, 3 i 4 de la citada llei valenciana de règim local.  
  
La modificació aprovada fa referència únicament als articles 2 i 3 dels seus estatuts, que enumera la seu i els fins de l'entitat.  
Perquè l'adaptació adquirisca eficàcia és necessari procedir a la seua publicació en el Diari Oficial de la Generalitat Valenciana, d'acord amb el que disposa l'apartat 4 de l'article 93 de la Llei de règim local de la Comunitat Valenciana.  
Remesos l'expedient tramitat i els estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació citada i, concretament, amb l'article 93 de la Llei 8/2010, de 23 de juny, de la Generalitat, de règim local de la Comunitat valenciana, i de conformitat amb el que disposa l'article 17 del Decret 151/2015, del Consell, pel qual s'aprova el Reglament orgànic i funcional de Presidència de la Generalitat, resolc:  
  
  
Article únic  
Publicar en el Diari Oficial de la Generalitat Valenciana els nous articles 2 i 3 dels Estatuts de la Mancomunitat de les Valls, modificació aprovada per acord plenari d'aquesta, i que es transcriu a continuació com a annex, ja que s'ha acreditat en l'expedient la legalitat de les actuacions.  
  
Contra aquesta resolució es podrà interposar recurs d'alçada davant la Secretaria Autonòmica de Presidència, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
Tot això sense perjudici que els interessats puguen exercitar qualsevol altre recurs que per al seu dret consideren oportú.  
  
València, 10 de setembre de 2018.- El director general d'Administració Local: Antoni Such Botella.  
  
  
  
ANNEX  
Modificació dels Estatuts de la Mancomunitat de les Valls  
  
- Modificació dels articles 2 i 3:  
   
Article 2. Seu  
La Mancomunitat de les Valls té la seua seu pròpia al carrer Cervantes, núm. 3A, de Faura.  
  
Article 3. Fins  
Correspon a la Mancomunitat com a fi immediata la prestació dels serveis següents i l'execució de les obres necessàries per a la seua prestació:  
a) Protecció civil.  
b) Avaluació i informació de situacions de necessitat i atenció immediata a persones en situació o risc d'exclusió social.  
c) Gestió de residus sòlids urbans.  
d) Prestació d'utensilis, eines i maquinària la titularitat dels quals ostenta la Mancomunitat.  
e) Promoció de la participació dels ciutadans en l'ús eficient i sostenible en les tecnologies de la informació i les comunicacions (prestació de serveis de certificació electrònica i finestreta única).  
  
f) Protecció de la salubritat pública (recollida d'animals).  
g) Promoció de l'esport i d'ocupació del temps lliure.  
h) Informació i promoció de l'activitat turística d'interés mancomunat.  
i) Gestió d'abocaments.  
Així mateix, col·laborarà en la protecció del medi ambient urbà que afecte els cinc municipis.  
El procediment per a l'assumpció de nous serveis serà el mateix que el de la seua constitució:  
- Aprovació pel Ple de la Mancomunitat per acord favorable adoptat per majoria absoluta del nombre legal dels seus membres.  
- Informació pública durant un mes en tots els ajuntaments mancomunats i trasllat a la diputació provincial i òrgan competent de la Generalitat Valenciana per a l'emissió d'informe.  
- Aprovació definitiva per acord favorable adoptat per majoria absoluta del nombre legal de membres del Ple de cada municipi mancomunat.  
- Remissió a l'òrgan competent de la Generalitat Valenciana a l'efecte de la publicació en el DOGV.